古詩咏歐陽永叔家白兔
作者：劉攽
朝代：宋

paragraphs: 飛若白鷺，衆不足珍。
走若白馬，近而易馴。
古來希世絕遠始爲寶，白玉之白無緇磷。
乃知白兔與玉比，道與之貌天與神。
瑩然月魄照霜雪，紅眼顧眄珠璘㻞。
山農提携越千里，主人得之誇衆賓。
網羅脫死鷹犬避，一以潔素能超群。
清江愴神龜，大野傷麒麟。
刳腸折足不免患，智若三穴方全身。
主人好奇意不倦，有來往往蒙金銀。
老翁守株更有待，勿使珍物遺今晨。